法雲寺
作者：陸游
朝代：宋

paragraphs: 勾踐舊國古會稽，南山擁郭分東西。
城門大路引繩直，西走百里皆平堤。
客行欲曉到梅市，喔喔尚聽城中鷄。
法雲古寺臨大澤，風皺百頃青玻璃。
迎來送往此其地，素壁時見前人題。
乖離會合浩莫計，歷觀名氏空含凄。
山僧慣見爲客嘆，榮悴從來如夜旦。
明年吾樓插天半，世事君須倚闌看。